BERETNING FRA KOMMISSIONEN TIL RÅDET om kvoteordningen for produktionen af kartoffelstivelse

(forelagt af Kommissionen)

1. Indledning : Formålet med beretningen

Ifølge artikel 3, stk. 1, i Rådets forordning (EF) nr. 1868/94 om en kvoteordning for produktionen af kartoffelstivelse [1] forelægger Kommissionen senest den 31. oktober 2001 Rådet en beretning om kvotetildelingen i Fællesskabet, om fornødent ledsaget af relevante forslag. I beretningen skal der tages hensyn til eventuelle ændringer af udligningsgodtgørelserne og til udviklingen på markedet for kartoffelstivelse og kornstivelse.

[1] EFT L 197 af 30.7.1994, s. 4.

Efter samme forordnings artikel 3, stk. 2, fordeler Rådet senest den 31. december 2001 og derefter med tre års mellemrum i medfør af traktatens artikel 37 kvoten for de følgende tre produktionsår mellem medlemsstaterne på grundlag af nævnte beretning.

De nuværende kvoter blev fastsat ved forordning (EF) nr. 1868/94 for perioden indtil udgangen af produktionsåret 2001/02 (juni 2002).

2. Kvoteordningen

Pris- og støtteordningen for kartoffelstivelse er integreret i den fælles markedsordning for korn (Rådets forordning (EØF) nr. 1766/92 [2]).

[2] EFT L 181 af 1.7.1992, s. 21.

Kartoffelstivelse konkurrerer direkte med kornstivelse. Som følge af produktionsbegrænsningerne i kornsektoren, herunder braklægning, og den stigende stivelsesproduktion i begyndelsen af 1990'erne begrænsede Rådet stivelsesproduktionen fra 1995/96 ved at indføre en kvoteordning (forordning (EF) nr. 1868/94) med følgende elementer:

- kvoten fastlægges pr. medlemsstat og fordeles derpå som delkvoter til stivelsesvirksomheder

- kartoffelproducenterne modtager betaling pr. ton stivelse i de kartofler, der leveres til stivelsesvirksomheder, svarende til hektarbetalingen for korn

- stivelsesvirksomhederne modtager en præmie inden for deres delkvote for at kompensere for visse strukturelle ulemper i forhold til producenterne af kornstivelse (færre biprodukter, der kan anvendes, kortere fremstillingsperiode, større udgifter til bekæmpelse af forurening). Præmien betales på den betingelse, at stivelsesproducenten har betalt minimumsprisen til producenter af kartofler til fremstilling af stivelse.

Kartoffel- og stivelsesproducenter skal hvert år indgå dyrkningskontrakter for at forhindre enhver overskridelse af kvoten. I kontrakten fastlægges den forventede mængde stivelseskartofler, der skal leveres, og den minimumspris, som virksomheden skal betale. En stivelsesvirksomhed må ikke modtage kartofler, for hvilke der ikke er indgået dyrkningskontrakt. Bortset fra fleksibilitetsmargenen på 5% skal al kartoffelstivelse, der er produceret ud over delkvoten, eksporteres i uforarbejdet stand uden eksportrestitution inden den 1. januar efter udgangen af det pågældende produktionsår.

Gennemførelsesbestemmelserne er fastsat i Kommissionens forordning (EF) nr. 97/95 [3], der afklarer forskellige spørgsmål som indgåelse af dyrkningskontrakter, kartoflernes minimumsindhold af stivelse, kartoflernes vægt og stivelsesindhold ved levering til virksomheden, eksport uden restitution, kontrol og sanktioner, sammenlægning, ændring af ejendomsforhold og stivelsesvirksomheders påbegyndelse og afslutning af handelsvirksomhed.

[3] EFT L 16 af 24.1.1995, s. 3.

3. Beslutninger i forbindelse med Agenda 2000

Forordning (EF) nr. 1868/94 blev ændret ved forordning (EF) nr. 1252/1999 [4] i forbindelse med prisbeslutningerne som følge af Agenda 2000, og samtidig blev minimumsprisen og betalingen til kartoffelproducenterne fastsat i artikel 8 i forordning (EØF) nr. 1766/92, ændret ved forordning (EF) nr. 1253/1999 [5]. Udligningen for de faldende priser for kartoffelstivelse blev fastlagt på et højere niveau end for korn, og den budgetmæssige neutralitet blev bevaret ved at reducere de kvoter, der var fastsat ved forordning (EF) nr. 1868/94 for produktionsårene 2000/01 og 2001/02.

[4] EFT L 160 af 26.6.1999, s. 15.

[5] EFT L 160 af 26.6.1999, s. 18.

Den minimumspris og betaling til kartoffelproducenterne, der er fastsat i artikel 8 i forordning (EØF) nr. 1766/92, vil kunne blive ændret fra produktionsåret 2002/03 (midtvejsrevision af Agenda 2000), hvis der træffes beslutning om en sidste nedsættelse af interventionsprisen for korn.

4. Udvikling i produktion og stivelseskvoter

Følgende tabel 1 og 2 viser udviklingen i produktionen af kartoffelstivelse i forbindelse med kvoteordningen og de kvoter, der er tildelt medlemsstaterne.

Tabel 1 Udvikling i produktionen af kartoffelstivelse i forbindelse med kvoteordningen (1)

1 000 tons

>TABELPOSITION>

(1) Som defineret i forordning (EF) nr. 1868/94 og (EF) nr. 97/95, inkl. en fleksibilitetsmargen på højst 5%, men ekskl. eksport uden restitution.

Kilde : Medlemsstaternes meddelelser i henhold til artikel 20 i forordning (EF) nr. 97/95.

Tabel 2 Udvikling i kvoter for produktion af kartoffelstivelse

1 000 tons

>TABELPOSITION>

(1) Af reserven på 110 000 tons er de 104 554 tons blevet tildelt.

>TABELPOSITION>

Kilde : Artikel 2 i forordning (EF) nr. 1868/94, senest ændret ved forordning (EF) nr. 1252/1999 (Agenda 2000).

Siden den reserve, der blev tildelt Tyskland (for at dække produktionen som følge af uigenkaldelige investeringer inden den 31. januar 1994), blev indregnet i den samlede produktion i 1996/97, svinger den samlede produktion af kartoffelstivelse i EF inden for snævre rammer, mellem 1,8 og 1,9 mio. tons om året, undtagen i 1998/99, da den faldt til 1,66 mio. tons på grund af ugunstige vejrforhold.

I hele perioden lå produktionen meget tæt på kvoten med to yderpunkter:

1998/99 : - 11% på grund af dårlige vejrforhold

2000/01 : + 2% med nedsat kvote (Agenda 2000) og gode vejrforhold.

Produktionsåret 2000/01 forløb på ret gode vilkår. Den store høst af stivelseskartofler og de fordelagtige markedsudsigter med forholdsvis lave startlagre har ifølge erhvervskredse medført, at flere stivelsesvirksomheder har gjort brug af fleksibilitetsmargenen på 5% ifølge artikel 6, stk. 2, i forordning (EF) nr. 1868/94. Endvidere har nogle virksomheder produceret mængder ud over deres kvoter, som skal eksporteres uden restitution inden den 1. januar 2002 ifølge artikel 6, stk. 1, i forordning (EF) nr. 1868/94 (de pågældende mængder er på i alt 15 000 tons).

Det fremgår af de første oplysninger om produktionsåret 2001/02, at høsten af stivelseskartofler vil falde på grund af ugunstige vejrforhold. Produktionen af kartoffelstivelse skulle derfor falde ud over reduktionen af kvoterne og de mængder, der var omfattet af fleksibilitetsmargenen i det foregående produktionsår. Ifølge erhvervskredse ser markedet mindre fordelagtigt ud, med stigende lagre i begyndelsen af produktionsåret.

Tabel 3 og følgende figur viser for EF som helhed, hvordan produktionen af kartoffelstivelse forløber i forhold til kvoten. Bortset fra i 1995/96 og 1998/99 (dårlige vejrforhold) lå produktionen i EF tæt på kvoten.

Tabel 3 Udvikling i produktionen og basiskvoten for EF for kartoffelstivelse

1

>TABELPOSITION>

000 tons

Figur : Udvikling i produktionen og basiskvoten for EF

>REFERENCE TIL EN GRAFIK>

for kartoffelstivelse

5. Udviklingen for korn- og kartoffelstivelse

5.1. Eksport af korn- og kartoffelstivelse

Verdensmarkedet udgør et vigtigt afsætningsområde for korn- og kartoffelstivelse, herunder for afledte produkter.

De to følgende tabeller viser udviklingen i eksporten af de vigtigste produkter.

Oplysningerne i tabel 4a er hentet fra databasen EUROSTAT / COMEXT, som dog ikke omfatter visse mængder, fordi de er fortrolige i statistisk henseende.

Tabel 4a Udvikling i eksporten af korn- og kartoffelstivelse

1000 t i stivelsesækvivalent

>TABELPOSITION>

Kilde : EUROSTAT/COMEXT.

Tabel 4b viser en anden evaluering på grundlag af medlemsstaternes meddelelser til GD LANDBRUG (eksportlicenser for varer i traktatens bilag I) og til GD VIRKSOMHEDER (betalte eksportrestitutioner for varer uden for bilag I).

Tabel 4b Udvikling i eksporten af korn- og kartoffelstivelse

1 000 tons stivelsesækvivalent

>TABELPOSITION>

Kilder: - uforarbejdet korn- og kartoffelstivelse og glucose : GD LANDBRUG / medlemsstater, ansøgninger om eksportlicenser

- modificeret stivelse: GD VIRKSOMHEDER / medlemsstater - månedlige meddelelser om betalinger.

Efter tabel 4b steg den pågældende samlede eksport fra ca. 1,1 mio. tons i 1995 til 1,4 mio. tons i 2000, idet eksporten dog faldt i 1996 og 1999. De to vigtigste kategorier er uforarbejdet korn- og kartoffelstivelse, der steg fra 0,5 til 0,6 mio. tons, og modificeret stivelse, der især fremstilles af kartoffel- og kornstivelse, steg fra 0,4 til over 0,5 mio. tons i samme periode. Eksporten af glucose, der især fremstilles af majs- og kornstivelse, steg fra 0,2 mio. tons i 1995 til 0,3 mio. tons i 2000.

Eksporten af kartoffelstivelse og afledte produkter steg i den pågældende periode som tegn på en efterspørgsel efter bestemte produkter.

Visse mængder korn- og kartoffelstivelse eksporteres desuden i form af en lang række andre varer uden for bilag I end modificeret stivelse. Da det drejer sig om meget specifikke produkter, er de ikke medtaget i tabel 4a og 4b.

5.2. Produktion af korn- og kartoffelstivelse

Tabel 5 Udvikling i produktionen af korn- og kartoffelstivelse (overslag)

mio. tons

>TABELPOSITION>

Kilder: - for kornstivelse: AAC (sammenslutningen af kornstivelsesvirksomheder i EF), - for kartoffelstivelse: medlemsstaternes meddelelser i henhold til artikel 20 i forordning (EF) nr. 97/95, inkl. produktion uden for kvoterne, herunder produktionstab, der er lavere end dem, som er fastsat i forordning (EF) nr. 97/95.

Siden 1995/96 er produktionen af korn- og kartoffelstivelse steget med ca. 5% om året i gennemsnit. Stigningen vedrører især kornstivelse, mens produktionen af kartoffelstivelse er begrænset gennem kvoterne. Der er en tendens til, at kartoffelstivelsens andel af den samlede stivelsesproduktion falder til under 25%.

6. Forslag

På grundlag af de i denne beretning fremlagte oplysninger, herunder den interne markedsbalance mellem kartoffel- og kornstivelse, foreslår Kommissionen, at de i produktionsåret 2001/02 gældende kvoter videreføres i tre år.

Efter artikel 3, stk. 1, i forordning (EF) nr. 1868/94 skal Kommissionen senest den 31. oktober 2001 forelægge Rådet en beretning om kvoteordningen, der om fornødent ledsages af relevante forslag. Kommissionen vil dog gerne gøre opmærksom på, at Revisionsretten den 1. oktober 2001 offentliggjorde en rapport om sektoren for korn- og kartoffelstivelse. I rapporten fremfører Revisionsretten en række bemærkninger og henstillinger, som Kommissionen nu undersøger nærmere. Det har dog ikke været muligt at afslutte analysen og drage de fornødne konklusioner inden den 31. oktober og derefter indføje de pågældende elementer og ændringer i beretningen og forslaget til forordning.

Kommissionen har også bestilt en evaluering af sektoren for korn- og kartoffelstivelse. Den er nu ved at blive udarbejdet. Kommissionen forventer, at den endelige rapport vil foreligge i løbet af de kommende måneder. Kommissionen skal altså tage hensyn til undersøgelsen, når den er blevet offentliggjort, og drage de fornødne konklusioner.

Kommissionen gør også opmærksom på, at det i artikel 8 i forordning (EF) nr. 1766/92, ændret ved forordning (EF) nr. 1253/1999, er fastsat, at minimumsprisen og betalingen til kartoffelproducenterne skal tilpasses, hvis der træffes beslutning om en sidste nedsættelse af interventionsprisen for korn i forbindelse med Agenda 2000 (midtvejsundersøgelse).

Forslaget om at videreføre kvoterne fremsættes derfor med det forbehold, at der i givet fald træffes foranstaltninger på grundlag af konklusionerne af ovennævnte undersøgelser.